text: ফুটবল ইতিহাসে সর্বনিম্ন র‌্যাংকিংয়ে বাংলাদেশ! | সংবাদ ২৪/৭
  হোম খেলাধুলা ফুটবল ইতিহাসে সর্বনিম্ন র‌্যাংকিংয়ে বাংলাদেশ!
  ফিফা র‍্যাংকিংয়ে দ্রুতই এগিয়ে চলছে বাংলাদেশ নারী ফুটবল দল। নারী জাতীয় দলের সাফল্যে র‍্যাংকিং ১০০তে উঠে আসে। অথচ পুরুষ দলের অধঃগতি হচ্ছে। এই কদিন আগে ১৯২তম স্থানে থাকা দলটি পাঁচ ধাপ নেমে ১৯৭তম স্থানে গিয়ে ঠেকেছে।
  বাংলাদেশের ফুটবল ইতিহাসে এটি সর্বনিম্ন র‌্যাংকিং। এর আগে কখনোই র‍্যাংকিংয়ে এত নিচে নামেনি বাংলাদেশ ফুটবল দল। মাত্র ৩৭ পয়েন্ট নিয়ে এই স্থানে রয়েছে লাল-সবুজের দল।
  গত বছরের অক্টোবরে এশিয়ান কাপের প্লে-অফে ভুটানের কাছে হারের পর থেকে বাংলাদেশের র‍্যাংকিংয়ে অবনতি। অবশ্য এরপর আন্তর্জাতিক ফুটবলে খুব একটা দেখাও যায়নি বাংলাদেশ দলকে।
  দক্ষিণ এশিয়ার দেশগুলোর মধ্যে সবচেয়ে ভালো অবস্থানে ভারত। ৩২০ পয়েন্ট নিয়ে তারা আছে ১০৫তম স্থানে। এরপর আফগানিস্তান (১৪৮), মালদ্বীপ (১৫৫), নেপাল (১৭১) ও ভুটান (১৮৭)।
  বাংলাদেশের সান্ত্বনা হতে পারে তাদের পরে আছে দক্ষিণ এশিয়ার আরো দুই দেশ শ্রীলঙ্কা (২০০) ও পাকিস্তান (২০১)।
  ফিফা র‍্যাংকিং বিবেচনা করা হয় সর্বশেষ চার বছরের ম্যাচের হিসাব। সর্বশেষ ১২ মাসের পারফরম্যান্স আরো বেশি গুরুত্ব দেওয়া হয়। বাংলাদেশ এই সময় কোনো ম্যাচই খেলেনি। অবশ্য এর আগে জাতীয় দলের পারফরম্যান্স খুব একটা ভালোও ছিল না।